"Se nagħlqu fi żmien fejn bdejna nolqtu l-quċċata fl-industrija"
Imtella' Awwissu 18, 2020 - Aġġornata 18 Ta' Awwissu, 2020 8:26pm F'dawn il-ħinijiet mistenni jkun ippublikat l-avviż legali li jimponi restrizzjonijiet fuq diversi stabbilimenti, fosthom l-għeluq ta' diskoteki u nightclubs. Television Malta żar diversi stabbilimenti sigħat qabel ikollhom jagħlqu l-bibien għat-tieni darba dis-sena minħabba il-pandemija. Mit-8.00 tal-Erbgħa filgħodu, diskoteki u nightclubs jagħlqu l-bibien. Television Malta jinsab infurmat li l-avviż legali b'rabta ma' din il-miżura jgħid li kull darba li persuna tinstab ħatja li kisret dawn ir-regolamenti tal-postijiet tad-divertiment teħel multa ta' €3,000. L-avviż legali se jorbot ukoll li bars u każini għandhom iservu biss ikel, u xorb ma' ikel biss, lill-klijenti bilqiegħda mal-imwejjed. Ġurnata qabel ħafna mill-istabbilimenti fiż-żona jerġgħu jagħlqu il-bibien għat-tieni darba, din is-sena b'mod indefinit minħabba il-pandemija, żorna Paceville. Sidien tal-istabbilimenti qalu li qed iħossu din id-daqqa iktar minn dik li ħassew meta għalqu fit-18 ta' Marzu. Philip Fenech, li jirrapreżenta l-istabbilimenti f'Paceville, qal li minkejja li l-kummerċ ma kienx fl-aqwa tiegħu, kemm minħabba n-nuqqas ta' turisti kif ukoll minħabba r-restrizzjonijiet imposti fuq l-istabbilimenti tad-divertiment, il-miżuri se jidħlu fis-seħħ fiż-żmien li fih l-industrija bdiet tara ftit id-dawl. "Ir-realtà hija li dal-aħħar kienu qed jingranaw. Ironikament se nagħlqu fi żmien fejn bdejna nolqtu l-quċċata fl-industrija. Din hi l-frustrazzjoni. Ir-realtà imma hi li m'hemmx mod ieħor," qal Philip Fenech, rappreżentant tal-istabbilimenti f'Paceville. Ir-ristoranti iridu jsegwu r-regoli mid-dipartiment tas-saħħa – b'mejda trid tinżamm żewġ metri 'l bogħod minn oħra waqt li ma jistgħux joqgħodu aktar minn 8 persuni madwar l-istess mejda. Is-Sur Fenech qal li n-natura tal-industrija tad-divertiment ma tantx tgħin lin-nies iżommu d-distanza soċjali, u bħal donnu indika li sidien tal-istabbilimenti kienu qed jantiċipaw li ladarba jiżdiedu n-numri ta' każi pożittivi, kienu se jidħlu fis-seħħ restrizzjonijiet ġodda. Philip Fenech, li huwa ukoll il-Viċi President tal-Kamra tal-Intrapriżi Żgħar u Medji, qal li sezzjoni tal-industrija rreġistrat riżultati tajbin fl-aħħar xhur, partikolarment minħabba l-vouchers li ngħataw mill-Gvern. "Filfatt hemm min staqsiena jekk il-vouchers jistgħux jiġu estiżi wara Settembru għax issa kif ġiet il-vouchers jistgħu jintużaw biss fl-akkomodazzjoni u f'postijiet fejn hemm l-ikel," qal is-Sur Fenech. Mill-banda l-oħra stqarr li kien hemm negozji li jiddependu ħafna mit-turiżmu li ma marrux tajjeb wara li reġgħu tħallew jiftħu fl-aħħar xhur, b'uħud se jkollhom jissospendu l-operat tagħhom. Is-Sur Fenech appella lill-Gvern hu biex jibqa' jagħti għajnuna finanzjarja lill-industrija tad-divertiment. "Waħda mill-appelli tagħna se tkun għal wage supplement. Importanti li l-Gvern jibqa' jagħtiha. Biex insaħħuha, inżommu l-istabbilimenti tagħna, biex iżommu l-pozizzjoni tagħhom fis-suq." Infatti, wara l-laqgħa tal-Kabinett ftit tal-jiem ilu mal-Kamra tal-Kummerċ, f'kummenti lill-ġurnalisti, il-Prim Ministru Robert Abela m'eskludiex li s-suppliment tal-paga tal-ħaddiema jiġi estiż. Dwar is-suppliment tal-paga, biex jiġi estiż wara d-data li ġie mħabbra wieħed irid jevalwa s-sitwazzjoni. Sodisfatt għaliex l-ekonomija qed tirpilja b'mod b'saħħtu ma jfissirx li ma jkunx hemm lok fejn wieħed jaġġusta dak il-wage suppliment hija sitwazzjoni fluwida żgur li mhux se nħallu impjiegi jintilefu u negozji jmorru lura.